AN COIMISIÚN EORPACH An Bhruiséil,19.7.2022 COM(2022) 340 final TUARASCÁIL ÓN gCOIMISIÚN CHUIG AN gCOMHAIRLE AGUS CHUIG PARLAIMINT NA hEORPA Achoimre ar na tuarascálacha bliantúla ar chur chun feidhme le haghaidh na gclár oibríochtúil arna gcómhaoiniú ag an gCiste um Chabhair Eorpach do na Daoine is Díothaí in 2020

















1. RÉAMHRÁ Cuidíonn an Ciste um Chabhair Eorpach do na Daoine is Díothaí (FEAD) chun aghaidh a thabhairt ar na cineálacha bochtaineachta is measa san Aontas, cuir i gcás díth bia, bochtaineacht leanaí agus easpa dídine. Bhí EUR 3.8 billiún ( i bpraghsanna reatha) ar fáil ó FEAD le haghaidh 2014-2020. Cuireann an tAontas suas le 85 % den mhaoiniú ar fáil, agus cuirtear leis sin ó acmhainní dílse na mBallstát. Fágann sé sin gurb é luach iomlán an chiste thart ar EUR 4.5 billiún. Is féidir leis na Ballstáit an ciste a úsáid ar dhá bhealach: ·le haghaidh clár oibríochtúil lena soláthraítear cúnamh bia agus/nó cúnamh ábhartha bunúsach (OP I); agus/nó ·le haghaidh clár oibríochtúil lena gcuirtear an cuimsiú sóisialta chun cinn (OP II). Ní mór cúnamh bia agus/nó cúnamh ábhartha bunúsach a chomhlánú le bearta tionlacain, cuir i gcás gníomhaíochtaí oideachais chun cothú sláintiúil a chur chun cinn agus comhairle maidir le hullmhú agus stóráil bia, rochtain ar chúram sláinte a éascú, tacaíocht shíceolaíoch agus theiripeach, cláir scileanna, comhairle maidir le buiséad teaghlaigh a bhainistiú, agus gníomhaíochtaí sóisialta agus fóillíochta agus soláthar seirbhísí dlí. I gcomhréir le bunús dlí na hachoimre, tá an achoimre seo bunaithe ar thuarascálacha cur chun feidhme 2020 a fuair an Coimisiún ó na Ballstáit. Mar a tharla sna blianta roimhe seo, áirítear sa tuarascáil freisin forbairtí agus faisnéis airgeadais tar éis 2020 i gcás ina bhfuil sin ar fáil. De réir Thuarascálacha Bliantúla 2020 ar Chur Chun Feidhme FEAD, chuidigh an ciste le dul i ngleic le tionchair dhiúltacha phaindéim COVID-19 ar na daoine is díothaí agus mhaolaigh sé na cineálacha bochtaineachta agus eisiaimh shóisialta is measa. D’ainneoin bhuiséad teoranta FEAD, léirítear go gcomhlánaíonn FEAD iarrachtaí náisiúnta chun aghaidh a thabhairt ar an díth ábhartha agus chun an bhochtaineacht agus an t‑eisiamh sóisialta a chomhrac. Go sonrach, thug sé aghaidh ar an díth bia, bochtaineacht leanaí agus an easpa dídine. A bhuí le solúbthachtaí breise le haghaidh na gclár FEAD a chuirtear ar fáil faoi Ghníomhaíocht Chomhtháthaithe le haghaidh Dídeanaithe san Eoraip (CARE), beidh maoiniú ó FEAD ríthábhachtach freisin chun bia a bhfuil géarghá leis agus cúnamh ábhartha bunúsach a chur ar fáil dóibh siúd atá ar a dteitheadh ón Úcráin. Tá FEAD comhsheasmhach leis an Straitéis Eoraip 2020 agus leis an bPlean Gníomhaíochta um Cholún Eorpach na gCeart Sóisialta (lena ndírítear ar laghdú 15 mhilliún duine ar a laghad faoi dheireadh 2030 ar an líon daoine atá i mbaol bochtaineachta nó eisiaimh shóisialta), agus é d’aidhm aige an cuimsiú sóisialta agus an chosaint shóisialta a chur chun cinn. Comhlánaíonn sé cistí eile de chuid an Aontais, go háirithe Ciste Sóisialta na hEorpa (CSE) agus an Ciste um Thearmann, Imirce agus Lánpháirtíocht (AMIF), trí dhíriú ar ghrúpaí eile nó trí bhearta comhlántacha a chur ar fáil. Dúshláin mhéadaithe ó thaobh na bochtaineachta agus an eisiaimh shóisialta de mar gheall ar phaindéim COVID-19, ba é sin an staid shóisialta ina raibh FEAD ag feidhmiú in 2020. Meastar go raibh 96.5 milliún duine san Aontas i mbaol bochtaineachta nó eisiaimh shóisialta in 2020, is é sin 21.9 % den daonra iomlán. Is é sin méadú thart ar 900 000 duine i gcomparáid le 2019. Bhí 6.3 milliún duine i mbaol bochtaineachta agus eisiaimh shóisialta an tráth céanna (bhí siad i mbaol bochtaineachta ioncaim, an‑díothach ó thaobh ábhair agus sóisialta de agus bhí siad ina gcónaí i dteaghlach déine an‑íseal oibre). In 2020 ní raibh sé d’acmhainn ag 38 milliún duine san Aontas béile d’ardchaighdeán a fháil gach dara lá agus sa lá atá inniu ann tá an cúnamh bia fós riachtanach do chuid den daonra i roinnt mhaith Ballstát. 1.1 Forbairtí amach anseo Maidir leis an gCreat Airgeadais Ilbhliantúil 2021-2027 atá ann faoi láthair, comhtháthaítear FEAD isteach i gCiste Sóisialta na hEorpa Plus (CSE+) chun an maoiniú a shimpliú agus chun sineirgí idir na cistí a fheabhsú. Chun borradh a chur faoin tacaíocht le haghaidh cuimsiú sóisialta, ceanglaítear le Rialachán CSE+ go ndéanfar ar a laghad 25 % de shraith bainistíochta comhroinnte CSE+ a leithdháileadh ar spriocanna maidir le cuimsiú sóisialta (i gcomparáid le 20 % faoi CSE 2014-2020), agus leithdháileadh 3 % sa bhreis ar a laghad in aghaidh gach Ballstáit chun aghaidh a thabhairt ar an díth ábhartha, príomhchuspóir reatha FEAD. Tá feidhm ag rialacha sonracha maidir le tacaíocht lena dtugtar aghaidh ar an díth ábhartha chun í a choinneáil chomh cuíchóirithe agus is féidir. Faoi mar a tháinig chun cinn i meastóireacht mheántéarma FEAD, is mór ag na páirtithe leasmhara gnéithe ciste-shonracha, agus leagann siad béim ar an ngá atá leis na gnéithe sin a chaomhnú, cuir i gcás (i) an tsolúbthacht agus na ceanglais riaracháin nach bhfuil chomh dian i gcoitinne i gcomparáid le príomhchláir CSE, agus (ii) na líonraí bunaithe agus na modhanna seachadta oibríochtúla. Fágann tairseacha ísle gur féidir cabhair a chur ar fáil do dhaoine nach sroicheann seirbhísí sóisialta iad, mar shampla daoine gan dídean, inimircigh nua nó inimircigh gan doiciméad, nó daoine scothaosta áirithe atá i mbaol bochtaineachta. Fágann sé chomh maith gur féidir freagairt go tapa do riachtanais atá ag teacht chun cinn agus ar ghéarchéimeanna. 1.2 Comhordú FEAD ar leibhéal an Aontais Eorpaigh Mar a tharla i mblianta roimhe sin, bhí grúpa saineolaithe FEAD fós ar an bpríomhfhóram d’údaráis bhainistíochta chun faisnéis a mhalartú maidir le cur chun feidhme an chiste. Tháinig an grúpa saineolaithe le chéile faoi dhó in 2019 agus ceithre huaire in 2020 chun gnéithe de chur chun feidhme chlár FEAD a phlé, go sonrach bearta tionlacain, deonuithe bia, iniúchtaí, comhordú le cistí eile de chuid an Aontais, roghanna costais simplithe agus dearbháin leictreonacha. Áiríodh i gclár oibre na gcruinnithe in 2020 an fhreagairt don ghéarchéim a bhain le paindéim COVID-19, lena n‑áirítear na leasuithe ábhartha ar Rialachán FEAD. Bhí cruinnithe idir grúpa saineolaithe FEAD agus meitheal theicniúil CSE i mí Dheireadh Fómhair agus i mí na Nollag 2020. Chun an caidreamh le páirtithe leasmhara a fheabhsú, in 2020 agus 2021 tháinig gníomhaíochtaí foghlama frithpháirtí le haghaidh Chomhphobal FEAD in ionad na gcruinnithe líonra FEAD a bhí ann roimhe sin. Tionóladh trí sheimineáir théamacha ar líne, trí mhalartú piaraí agus dhá chomhdháil le linn na tréimhse sin, agus pléadh na dúshláin chur chun feidhme a bhí fós ann agus na deiseanna atá ar fáil mar gheall ar CSE+. Go sonrach, pléadh an méid seo a leanas sna seimineáir agus sna malartuithe piaraí:

·saintréithe fhaighteoirí deiridh nua na mbeart FEAD-mhaoinithe agus na cleachtais nua a cuireadh chun feidhme le linn ghéarchéim COVID-19; ·cineálacha cur chuige comhtháite féideartha chun tacú le cuimsiú sóisialta na bhfaighteoirí deiridh; ·faireachán agus obair for-rochtana; ·bearta tionlacain maidir le cuimsiú sóisialta le linn agus i ndiaidh na paindéime; ·cur chun feidhme scéimeanna dearbhán/dearbhán leictreonach; ·rannpháirtíocht agus ról na bpáirtithe leasmhara agus na bhfaighteoirí deiridh. 2. DUL CHUN CINN I gCUR CHUN FEIDHME NA gCLÁR OIBRÍOCHTÚIL 2.1. Cur chun feidhme airgeadais Ba é EUR 643 mhilliún suim iomlán an chaiteachais phoiblí incháilithe a gealladh do thacaíocht FEAD in 2020, méadú ó EUR 608 milliún a gealladh in 2019. Ag deireadh 2020, beagnach EUR 3.9 billiún ab ea an méid carnach a gealladh (le haghaidh 2014-2020), nó 85 % d’acmhainní iomlána na gclár (cistí AE agus cómhaoiniú náisiúnta san áireamh). Íocadh thart ar EUR 552.2 milliún le tairbhithe in 2020, méadú suntasach i gcomparáid le leibhéil na mblianta roimhe sin (EUR 478.5 milliún in 2019, EUR 501.2 milliún in 2018, EUR 412.8 milliún in 2017 agus EUR 435.2 milliún in 2016). Atosú na n‑oibríochtaí sa Rómáin in 2020 is mó is cúis leis an méadú sin. Léiríonn sé freisin an t‑éileamh méadaithe de bharr phaindéim COVID-19. De réir na sonraí in 2020, bhí dearbhuithe caiteachais níos ísle ó na Ballstáit de thoradh ráig COVID-19. Sa dara ráithe de 2020, EUR 51 mhilliún a bhí sna dearbhuithe caiteachais – níos lú ná leath den mhéid comhfhreagrach in 2019 (EUR 128 milliún). Mar sin féin, tháinig feabhas ar an scéal sa dara cuid den bhliain. Sa deireadh, ní raibh méid iomlán FEAD a dearbhaíodh le linn 2020 ach beagán níos ísle ná an méid iomlán a dearbhaíodh le linn 2019 (EUR 549 milliún i gcomparáid le EUR 573 mhilliún in 2019). Mhéadaigh ar an tsuim iomlán a íocadh le haghaidh FEAD in 2021 go EUR 621 mhilliún mar gheall ar na hacmhainní breise (EUR 81 mhilliún) a cuireadh ar fáil faoi REACT-EU. Léiríodh go bhfuil FEAD inoiriúnaithe agus freagrúil do riachtanais atá ag teacht chun cinn, géarchéim COVID-19 mar shampla. Leasaíodh Rialachán FEAD in Aibreán 2020 mar chuid den tionscnamh CRII+, rud a fhágann gur féidir modhanna seachadta indíreacha a úsáid, e.g. dearbháin nó cártaí (chun riosca an éillithe a laghdú) agus trealamh cosanta pearsanta a cheannach d’eagraíochtaí a chuireann tacaíocht FEAD ar fáil. Ina theannta sin, leis na leasuithe bhíothas in ann ráta cómhaoinithe 100 % a chur ar fáil do na Ballstáit le haghaidh bliain chuntasaíochta amháin. Leasaíodh 12 chlár FEAD faoi dheireadh 2021: 8 gcinn acu a leasaíodh chun leas a bhaint as an ráta cómhaoinithe 100 % agus 4 cinn acu chun bearta éigeandála a thabhairt isteach chun freagairt do phaindéim COVID-19. Glacadh leasú eile ar Rialachán FEAD i mí Feabhra 2021 mar chuid de phlean téarnaimh an Choimisiúin faoi REACT-EU. Fágann an leasú sin gur féidir leis na Ballstáit maoiniú breise a leithdháileadh ar chláir faoi CSE, FEAD agus Ciste Forbraíochta Réigiúnaí na hEorpa. Is féidir breisithe a chur leis an tacaíocht atá ann cheana trí acmhainní breise, cuir i gcás cúnamh bia agus/nó cúnamh ábhartha bunúsach nó tionscadail a bhaineann leis an gcuimsiú sóisialta. Ba cheart dóibh a bheith i gcomhréir le riachtanais shonracha gach Ballstáit, agus líon méadaithe na ndaoine díothacha ó thosaigh paindéim COVID-19 a chur san áireamh. Faoi REACT-EU 2021, leasaíodh 13 chlár oibríochtúil (an Bheilg, an Bhulgáir, an Eastóin, an Spáinn, an Fhrainc, an Chróit, an Iodáil, an Laitvia, Lucsamburg, an Ostair, an Rómáin, an tSlóivéin agus an tSlóvaic) le breisiú iomlán EUR 506 mhilliún. Leasaíodh rialachán FEAD an 6 Aibreán 2022 a mhéid a bhaineann le Gníomhaíocht Chomhtháthaithe le haghaidh Dídeanaithe san Eoraip (CARE). Fágann sé go bhfuil níos mó solúbthachta ag na Ballstáit agus ag na réigiúin chun FEAD a úsáid chun tacaíocht éigeandála a chur ar fáil do dhaoine atá ag teitheadh ón Úcráin i ndiaidh an ionraidh a rinne Cónaidhm na Rúise. Go sonrach, cuireann sé ar chumas na mBallstát gnéithe áirithe den chlár a leasú chun aghaidh a thabhairt ar an ngéarchéim, nuair is gá, agus gan ach fógra a thabhairt don Choimisiún, seachas a fhormheas ón gCoimisiún chuige sin a cheangal. Thairis sin, déantar foráil ann freisin maidir le dáta incháilitheachta níos luaithe do na gníomhaíochtaí sin amhail ón 24 Feabhra 2022. Ar deireadh, cuirtear leis an bhféidearthacht go mbeidh cómhaoiniú 100 % ón Aontas don bhliain chuntasaíochta dar tús an 1 Iúil 2021 agus dar críoch an 30 Meitheamh 2022. Ina theannta sin, glacadh rialachán lena gcomhlánaítear CARE an 12 Aibreán. Leis an leasú sin, soláthrófar leachtacht agus cuirfear dlús le rochtain ar chistí do thairbhithe trí íocaíochtaí breise réamh‑mhaoinithe EUR 3.5 billiún a chur ar fáil do thráinse 2021 de chuid REACT-EU le haghaidh FEAD agus cláir um beartas comhtháthaithe a bhaineann tairbhe as acmhainní REACT-EU. 2.2 Cur chun feidhme ar an láthair Raon REACH agus próifíl na bhfaighteoirí deiridh In 2020, d’éirigh le FEAD cúnamh a thabhairt i 27 mBallstát, agus rinneadh dul chun cinn maith maidir lena chuspóirí a bhaint amach. Dháil formhór na mBallstát (23 as 27) cúnamh bia agus/nó cúnamh ábhartha bunúsach in éineacht le bearta tionlacain (OP 1 – tábla 1). Lean ceithre Bhallstát de chláir um chuimsiú sóisialta a reáchtáil (OP II – tábla 1). Tábla 1.An cineál cúnaimh a cuireadh ar fáil in 2020 OP An cineál cúnaimh Ballstát OP I Bia BE, BG, EE, ES, FI, FR, MT, PL, PT, SI, SK (11) Ábhar bunúsach AT (1) Bia agus ábhar bunúsach CZ, EL, HR, HU, IE, IT, LT, LU, LV, RO (10) OP II Cuimsiú sóisialta DE, DK, NL, SE (4) Foinse: SFC2014

In 2020 thacaigh FEAD le beagnach 15 mhilliún duine le bia (suas ó 12.2 milliún duine in 2019), le thart ar 1.96 milliún duine le cúnamh ábhartha (suas ó 800 000 in 2019) agus le 30 000 duine le cúnamh um chuimsiú sóisialta, mar a rinneadh in 2019. Atosú na n‑oibríochtaí sa Rómáin is mó is cúis leis na méaduithe sin. Ach léiríonn siad freisin an ghéarchéim sláinte de bharr COVID-19 inar measa na dálaí do dhaoine leochaileacha a bhí ann cheana agus a raibh tacaíocht FEAD á fáil acu, agus d’iarr daoine nua cúnamh bia freisin, orthu siúd bhí daoine a bhfuil poist fhorbhásacha acu (e.g. conarthaí gearrthéarmacha, obair shealadach nó neamhfhoirmiúil), oibrithe neamhspleácha agus mic léinn faoi mhíbhuntáiste san oideachas treasach. Bhí na méaduithe ba shuntasaí ar na faighteoirí deiridh sa Fhrainc (714 000 níos mó ná in 2019), an Iodáil (597 000 sa bhreis), an Spáinn (268 000 sa bhreis) agus an Ungáir (113 000 sa bhreis). É sin ráite, thuairiscigh 8 mBallstát líon laghdaithe faighteoirí deiridh, go háirithe an Chróit (laghdú 175 000 nó 88 % níos lú ná 2019), an tSlóvaic (145 000 nó 51 % níos lú), agus an Chipir (1 800 nó 76 % níos lú), chomh maith leis an Danmhairg agus an Ísiltír. Léaráid 1. An líon daoine a fhaigheann tacaíocht bhia agus/nó cúnamh ábhartha bunúsach (i milliúin) Foinse: SFC2014 Léaráid 2. An líon iomlán daoine a fuair tacaíocht maidir le cuimsiú sóisialta Foinse: SFC2014 D’fhan próifíl na spriocghrúpaí cobhsaí den chuid is mó, cé go raibh athruithe beaga ann. De réir meastacháin ó eagraíochtaí comhpháirtíochta, in 2020 ba mhná iad 47 % de na faighteoirí deiridh (2 phointe céatadáin níos lú ná mar a bhí in 2019), ba leanaí 15 bliana d’aois nó níos óige 28 % acu, ba inimircigh, rannpháirtithe de chúlra eachtrach nó ba mhionlaigh 10 % acu, ba dhaoine 65 bliana d’aois nó níos sine 10 % acu (2 phointe céatadáin níos mó ná mar a bhí in 2019), ba dhaoine gan dídean 6 % acu agus ba dhaoine faoi mhíchumas 6 %. Ba pháistí iad 28 % de na daoine a fuair cúnamh bia, cúnamh ábhartha bunúsach nó cúnamh um chuimsiú sóisialta in 2020. Tháinig laghdú beag ar an sciar sin i gcomparáid le 2019 nuair a bhí 30 % i gceist. I roinnt Ballstát, fuair leanaí an sciar ba mhó de thacaíocht bhia – go háirithe in HR (93 %), HU agus MT (60 %) agus CZ (52 %). Ina theannta sin, ba iad leanaí a fuair an cúnamh ábhartha bunúsach ar fad in CY, HU agus IE, agus in AT ba iad an grúpa ba mhó a bhí ann (85 % de na faighteoirí deiridh). Ba imircigh, daoine de chúlra eachtrach nó mionlaigh iad thart ar 10 % de na faighteoirí deiridh. Mar sin féin, is féidir an sciar a mheas faoi bhun a luach toisc nach dtuairiscítear i gcónaí faisnéis faoi imircigh a bhfuil tacaíocht á fáil acu ar chúiseanna cosanta sonraí (EL, FR agus SK). Go ginearálta, is iad na himircigh an grúpa is mó, agus dídeanaithe agus iarrthóirí tearmainn ina dhiaidh sin. Meastar gur daoine gan dídean a bhí i 6 % d‘fhaighteoirí deiridh FEAD, agus d’fhan an céatadán sin cobhsaí den chuid is mó. Mar sin féin, tá sé an‑deacair meastachán a dhéanamh ar an líon daoine gan dídean toisc nach mbíonn siad cláraithe agus is minic a bhíonn drogall orthu aon fhaisnéis phearsanta a chur ar fáil. In IE, CZ agus FR, is daoine gan dídean iad níos mó ná 13 % de na faighteoirí deiridh a fuair cúnamh bia. Bhí an sciar daoine gan dídean a fhaigheann cúnamh bia measartha íseal (3 %) ach ba é an grúpa ba mhó a fuair cúnamh ábhartha bunúsach (66 % de na faighteoirí deiridh ar fad). In CZ is daoine gan dídean iad sciar sách ard de na faighteoirí deiridh (21 %). Is daoine faoi mhíchumas thart ar 6 % de na faighteoirí deiridh. Bhí an sciar is mó daoine faoi mhíchumas a fhaigheann cúnamh bia in BG agus HU (31 %), RO (20 %), PL and LV (17 %). Níos lú na 1 % a bhí an céatadán sin in FR, IT, MT agus PT. Os a choinne sin, bhí an sciar daoine faoi mhíchumas a fhaigheann cúnamh ábhartha sách ard i LV, RO agus LT (idir 13 % agus 17 %). Bosca 1Samplaí náisiúnta de theagmháil a dhéanamh le leanaí An Laitvia: Mar a bhí in 2019, chuir LV sainchabhair ar fáil do leanaí. Áirítear leis sin: i) trí chineál pacáiste bia do naíonáin agus do leanaí óga de réir n‑aoise; ii) ceithre shraith éagsúla de tháirgí sláinteachais do naíonáin agus do leanaí óga idir 0 agus 24 mhí d’aois, de réir a n‑aoise; III) áiseanna teagaisc aonair do leanaí idir 5 agus 10 mbliana d’aois; agus iv) áiseanna teagaisc aonair do leanaí idir 11 agus 16 bliana d’aois; Chun idirdhealú a chosc, áirithíonn LV go sonrach nach cuimsítear le hábhair scoile (cuir i gcás málaí scoile) cruthanna agus líníochtaí daite a spreagann braistintí steiréitipiciúla maidir le hinscne. An Rómáin: Is iad leanaí, go háirithe na leanaí is mó faoi mhíbhuntáiste, tromlach faighteoirí deiridh chláir FEAD. Faigheann siad cabhair shonrach lena n‑áirítear an méid seo a leanas: (i) pacáistí sláinteachais phearsanta; II) dearbháin leictreonacha le haghaidh tacaíocht oideachais (do leanaí incháilithe faoi mhíbhuntáiste), chun cosc a chur ar éirí as agus luathfhágáil scoile san oideachas réamh‑bhunscoile, bunscoile agus meánscoile íochtaraí. Beartaíodh freisin pacáistí a sholáthar le haghaidh naíonáin nuabheirthe don bhliain 2020. Mar gheall ar phaindéim COVID-19, áfach, níorbh fhéidir an beart a chur chun feidhme. An Chipir: I mí Feabhra 2018 cuireadh tús leis an bpróiseas chun cúnamh ábhartha a thabhairt d’fhaighteoirí nuair a cuireadh i bhfeidhm an clár ‘spré linbh nuabheirthe (prika tou Morou) do leanaí a rugadh tar éis 1.1.2017. Tá an clár á chur chun feidhme go sásúil agus mar a bhí beartaithe. Ar na hearraí riachtanacha do leanaí nuabheirthe tá leapacha, clúidíní agus tochtanna. d’ainneoin na ndúshlán a bhain le COVID-19, níor cuireadh isteach ar dháileadh na n‑earraí riachtanacha sin ach bhí roinnt athruithe ar an gcaoi a soláthraítear táirgí chun sábháilteacht agus sláinte gach duine lena mbaineann a chinntiú. OP I – Cúnamh bia Tar éis 3 bliana nuair a tháinig laghdú beag ar an gcúnamh bia ó thaobh cainníochta de, tháinig méadú suntasach air in 2020, 428 000 tona (suas ó 345 000 tona in 2019). Ba é méid carnach an chúnaimh le linn na tréimhse 2014-2020 breis agus 2 460 000 tona bia. Rinne thart ar dhá thrian de na 23 mBallstát a bhfuil OP I á chur chun feidhme acu méid an bhia a sheachadtar a mhéadú nó a choinneáil mar a bhí. Bhí méaduithe i dtéarmaí céatadáin go hard in PT (+123 %), IT (+77 %), PL (+55 %) agus EE (+36 %), anuas ar RO a thuairiscigh méid dearfach den chéad uair ó bhí 2016 ann. Tháinig na méaduithe ba mhó, arís i dtéarmaí céatadáin, in HR (-79 %) agus in SK (-64 %), scoir CY de dháileadh na cabhrach bia. In 2020 chuir an Eastóin dáileadh tabhartas bia chun feidhme den chéad uair, le cabhair óna heagraíocht chomhpháirtíochta (Banc Bia na hEastóine). Léaráid 3. Cúnamh bia a soláthraíodh in 2014-2019 (i mílte tonaí) de réir Ballstáit

Foinse: SFC2014 In 2020, is éard a bhí in os cionn leath den bhia iomlán a dáileadh (57 %), táirgí déiríochta, mar aon le plúr, arán, prátaí agus táirgí stáirse eile. Bhí cion na dtáirgí déiríochta (31 % den iomlán) an‑ard in FR (50 %), ES (47 %) agus SI (46 %). Ba é cion an phlúir, na bprátaí aráin agus na dtáirgí stáirse eile (26 % den iomlán) formhór an bhia a dáileadh in FI, SK, RO, LV agus MT (idir 62 % in FI agus 50 % in MT) agus 49 % in IT nó ba é an grúpa bia ba mhó. Ba iad torthaí agus glasraí, 18%, an tríú catagóir ab airde i dtéarmaí céatadáin, bhí cion an‑ard in PT (38 %), MT (36 %), BG (33 %), PL agus IE (28 % sa dá Bhallstát). Ba iad na trí chatagóir eile (feoil, uibheacha, iasc agus bia mara; saillte agus olaí; bia áisiúlachta) 7 go 8 % den iomlán agus ba é siúcra 3 % de. Bíonn difear suntasach idir na Ballstáit agus ó bhliain go chéile maidir le costas an bhia a dháiltear in aghaidh an duine. Is é méid agus cineál na dtáirgí a dháiltear (e.g. ráta ard táirgí úra) chomh maith le déine na tacaíochta is cúis leis sin den chuid is mó. Ba é cion na dtáirgí bia FEAD cómhaoinithe tuairim agus 50 % de mhéid iomlán an bhia a dháil na heagraíochtaí comhpháirtíochta. Tá an céatadán sin níos lú ná 25 % in FR, LU agus FI go dtí 100 % in BG, ES agus HU. Gach ceann de na 21 Bhallstát a dháileann bia, thug siad amach é i bhfoirm pacáistí caighdeánaithe bia. Chuir 13 Bhallstát béilí ar fáil freisin: BE, BG, CZ, EL, ES, FI, HR, HU, IE, IT, LV, PL agus SK. OP I – Cúnamh ábhartha bunúsach Dháil 12 Bhallstát cúnamh ábhartha bunúsach in 2020. Is iad seo a leanas na Ballstáit sin: CZ, EL, HR, HU, IE, IT, LT, LU, LV, RO. Tá an liosta cosúil leis an liosta in 2019 cé is moite de RO, nach raibh ag dáileadh cúnaimh ábhartha bhunúsaigh agus SK a scoir dá dháileadh in 2020 mar a luadh roimhe seo. Tháinig méadú suntasach leanúnach ar mhéid an chúnaimh ábhartha bhunúsaigh. In 2020 dháil na Ballstáit EUR 69.2 milliún in ábhar bunúsach, méadú ó 19.2 milliún in 2019, (a mhéadaigh 42 % cheana i gcomparáid le 2018 agus 44 % i gcomparáid le 2017). Is é is cúis leis an méadú sin an méadú sách forleathan i soláthar cúnaimh ábhartha i roinnt Ballstát. Bhí na méaduithe an‑suntasach in AT, CZ, EL, LV agus Ballstát is tábhachtaí fós, IT (ina raibh méadú faoi chúig) agus in RO, arb í is cúis le formhór mór an chúnaimh ábhartha a dáileadh san Aontas Eorpach (EUR 41.2 milliún). Tháinig laghdú suntasach ar chúnamh ábhartha bunúsach in HR (ó EUR 2.2 milliún go EUR 368 míle) agus go pointe áirithe in LT agus LU, agus scoir SK den dáileadh. Bhí soláthairtí scoile agus táirgí cúraim phearsanta do theaghlaigh a bhfuil leanaí acu fós ar na príomhábhair chúnaimh ábhartha bhunúsaigh a dáileadh trí FEAD. Ar na hearraí a seachadadh ar theaghlaigh a raibh leanaí acu in 2020 bhí stáiseanóireacht agus ábhair scoile (AT, EL, HR, HU, IE agus LV), málaí scoile (AT, EL, HR agus LV), pacáistí cúraim leanaí (CY, EL, HR, HU, IE agus LV), trealamh spóirt (EL agus HR) agus éadaí (EL, HR agus IT). In EL, HU, LU agus LV, dáileadh earraí, mar shampla glantach níocháin, uachtar agus gallúnach naíonáin agus leanaí óga, ceirtíní taise agus clúidíní. Chuir CZ, HR, HU, LT, LV, PL, PT agus RO san áireamh soláthar pacáistí sláinteachais le trealamh cosantach chun leathadh COVID-19 a chosc, maisc, táirgí sláintíochta, etc san áireamh. Díríodh bearta tacaíochta tithíochta in IT go háirithe ar dhaoine gan dídean, ach fuair siad cúnamh in CZ agus EL freisin; cuireadh táirgí cúraim phearsanta agus soláthairtí eile ar fáil dóibh. In CZ agus in IT fuair siad trealamh cistine (na daoine sin a raibh cóiríocht á tabhairt dóibh nó a raibh cónaí orthu i gcóiríocht fhorbhásach) agus éadaí, agus in CZ, EL agus IT fuair siad málaí codlata agus pluideanna. Léaráid 4: Luach airgid iomlán na n‑earraí in 2014-2020 de réir cineáil Foinse: SFC2014 Léaráid 5. Luach airgid iomlán na n‑earraí in 2014-2020 de réir Ballstáit Foinse: SFC2014 OP I – Bearta tionlacain I gcomhréir le Rialachán FEAD, rinne na Ballstáit a chuir cláir OP I chun feidhme in 2020 bearta tionlacain a sholáthar freisin. Mar sin féin, ba dhúshlán suntasach í géarchéim COVID-19 maidir le bearta tionlacain a dhéanamh mar chuid de chláir FEAD, agus bhí a gcur chun feidhme míchothrom i measc na mBallstát den chuid is mó. Os a choinne sin, cuireadh bearta tionlacain breise chun feidhme chun aghaidh a thabhairt ar na dúshláin atá ann faoi láthair mar gheall ar an bpaindéim. Mar shampla: -I roinnt Ballstát cuireadh faisnéis ar fáil maidir le bearta réamhchúraim i gcomhthéacs na paindéime, AT, BG, EL, FI, HU agus IT san áireamh. -I mBallstáit áirithe, chuir na húdaráis bhainistíochta san áireamh go sonrach tacaíocht shíceolaíoch sna bearta tionlacain chun aghaidh a thabhairt ar an tionchar a bhíonn ag paindéim COVID-19 ar an meabhairshláinte agus ag na srianta sóisialta gaolmhara (e.g. EL, FR, PL, RO agus SI).

-Mar gheall ar an dianghlasáil fhorleathan a cuireadh i bhfeidhm sna Ballstáit, bhí ról na teicneolaíochta digití an‑tábhachtach. Chuir HU, LT, MT agus PL gníomhaíochtaí chun feidhme chun scileanna digiteacha a fheabhsú i réimse an oideachais agus na fostaíochta, agus chun oibriú na seirbhíse sóisialta a chinntiú, agus gaoil teaghlaigh agus/ nó naisc phobail a chothabháil. Ina theannta sin, lean formhór na mBallstát de bheith ag déanamh teaglaim de bhearta tionlacain, agus níor roghnaigh ach cúpla Ballstát díriú ar ghníomhaíocht amháin nó ar dhá ghníomhaíocht. Tugadh faoi deara, áfach, gur laghdaíodh na bearta tionlacain in 2020 i roinnt Ballstát, cuir i gcás EE agus IE, de bharr COVID-19. Os a choinne sin, in 2020 tháinig méadú suntasach ar sholáthar na mbeart tionlacain trí FEAD. Tháinig méadú 10 % in LV in 2020 (112 níos mó beart tionlacain) ná mar a bhí 2019, ach tháinig laghdú 11 % (677 dhuine) ar líon na bhfaighteoirí beart tionlacain. Ar na bearta tionlacain a cuireadh chun feidhme in 2020 bhí: ·comhairle maidir le hullmhú agus stóráil bia (BE (BE, BG, CZ, ES, FI, FR, HR, LT, LV, MT, PL, PT agus SK); ·gníomhaíochtaí oideachais nó faisnéis chun cothú sláintiúil agus stíl mhaireachtála shláintiúil a chur chun cinn e.g. ceardlanna cócaireachta (BE, BG, CZ, EL, ES, FI, FR, HR, IT, LT, LU, LV, PT, PL, RO agus SK); ·comhairle maidir le conas dramhaíl bhia a laghdú (BG (BG, CZ, ES, FI, LU, LV, PL agus PT); ·comhairle maidir le sláinteachas pearsanta (BE, BG, EL, HR, HU, LV, RO agus SK); ·atreorú chuig seirbhísí ábhartha (e.g. seirbhísí sóisialta/riaracháin) (BE, BG, CZ, EE, FI, FR, IE, IT, LU, LV, PT agus SK); ·cóitseáil agus ceardlanna, go háirithe chun lánpháirtiú san oideachas nó i margadh an tsaothair a fheabhsú (BG, CY, CZ, EL, FI, FR, IE, IT, LT, MT, RO agus SI); ·gníomhaíochtaí oideachais agus oiliúint/cláir scileanna (EL, FR, MT, PL, RO agus SI); ·rochtain ar chúram sláinte a éascú (BG, ES, FI, FR, HU, IE, IT, LV agus RO); ·tacaíocht shíceolaíoch agus theiripeach (CZ, EL, FI, FR, HU, IT, LT, PL, RO agus SI); ·comhairle maidir le buiséad teaghlaigh a bhainistiú (BG (BE, CZ, EL, FR, HR, IE, IT, LT, LV, MT, PL, PT agus SK); ·comhairle shonrach maidir le gaol teaghlaigh/ naisc phobail a chothabháil nó a athbhunú, cuir i gcás coinbhleachtaí a réiteach, cúnamh do thuismitheoirí, cúnamh le haghaidh cúram baile (BG, CY, FR, IE, LT, LV agus PL); ·gníomhaíochtaí sóisialta agus fóillíochta (CZ, FI, FR, LV, LU, MT, PL agus SI); ·soláthar seirbhíse dlí (CZ, FR, IT, LT, PL agus RO); gníomhaíochtaí tionlacain eile (AT, BE, BG, CY, CZ, EE, ES, FI, FR, IE, EL, IT, LU, MT, PL, PT, RO agus SI), ar na gníomhaíochtaí sin go príomha bhí seirbhísí tacaíochta pearsanta, cúram do dhaoine fásta, iompar sóisialta, rochtain ar thithíocht nó ar dhídean a éascú, tacaíocht do rochtain ar chearta agus tacaíocht do scoileanna. Léaráid 6. Na cineálacha beart tionlacain a cuireadh chun feidhme in 2019 (n=23)

Bosca 2.An úsáid a baineadh as cistí cúnaimh theicniúil i gcomhthéacs na paindéime Tá roinnt Ballstát, LT, LU, PL, RO, SI mar shampla, tar éis cistí cúnaimh theicniúil a úsáid go sonrach chun aghaidh a thabhairt ar na dúshláin éagsúla a bhaineann le paindéim COVID-19. Chinn na húdaráis bhainistíochta in LT, BG agus PL cuid de na cistí a leithdháileadh ar chúnamh teicniúil a úsáid chun trealamh cosanta a cheannach don fhoireann agus do shaorálaithe a bhfuil baint dhíreach acu le cúnamh bia a sholáthar. In LU baineadh úsáid as cúnamh teicniúil chun suirbhé meántéarma a dhéanamh ar chláir oibríochtúla FEAD agus ar fhaighteoirí deiridh, chomh maith le bogearraí a oiriúnú chun críoch ciancheannacháin d’fhaighteoirí a measadh a bheith i mbaol le linn na paindéime. In LV úsáideadh cistí cúnaimh theicniúil chun leanúnachas beart maidir le cothromaíocht oibre-saoil a chinntiú, chomh maith le rochtain ar obair, agus prionsabail an chomhionannais inscne agus an neamh‑idirdhealaithe á gcosaint ag an am céanna. Bhain na Ballstáit, RO agus SI san áireamh, úsáid shonrach as cistí cúnaimh theicniúil chun tacú le cur chun feidhme agus oibríochtaí FEAD. In RO baineadh úsáid as cúnamh teicniúil chun tacú le cur chun feidhme ginearálta FEAD trí thacaíocht lóistíochta a sholáthar; mar shampla, trí bhaill foirne ar conradh a fhostú, an trealamh is gá a chur ar fáil le haghaidh oibríochtaí agus an fhoireann oibriúcháin a chosaint. I roinnt Ballstát, tugadh faoi deara freisin go ndearnadh cuid den bhuiséad atá tiomnaithe do OP ar leith a ath‑leithdháileadh freisin ar bhearta sonracha. In SK rinneadh cuid den bhuiséad nár úsáideadh, cuid a leithdháileadh i dtosach ar bhearta eile, a ath‑leithdháileadh chun tacú le soláthar pacáistí sláinteachais ar fhaighteoirí deiridh i gcomhthéacs phaindéim COVID-19. OP II – Cuimsiú sóisialta OP II Lean Ballstáit (DE, DK, NL agus SE) de ghníomhaíochtaí maidir le cuimsiú sóisialta a chur chun feidhme in 2020, d’ainneoin go raibh tionchar diúltach ag géarchéim COVID-19 ar ghníomhaíochtaí sna Ballstáit uile. Lean DE ar aghaidh ag déanamh teagmháil le daoine fásta agus daoine gan dídean nuathagtha agus le feabhas a chur ar an rochtain atá acu ar chomhairleoireacht agus ar bhearta tacaíochta. Le cuspóir sonrach A tacaíodh le 4.275 leanbh de chúlra inimirceach atá in aois réamhscoile suas go 7 mbliana d’aois. Tá 3 767 leanbh de chúlra inimirceach tar éis glacadh le tairiscint luathoideachais amháin ar a laghad. Comhfhreagraíonn sé sin do tháscaire toraidh 88.11 %. Faoi chuspóir sonrach B, fuair 5 365 dhuine gan dídean agus daoine atá i mbaol easpa dídine comhairle. Fuair 4 373 dhuine cúnamh mar thoradh ar chomhairleoireacht agus meantóireacht a rinne seirbhís shóisialta amháin ar a laghad (81.56 % den iomlán). In DK, leathnaíodh gníomhaíochtaí chun na dálaí do dhaoine gan dídean a fheabhsú – na daoine sin ó thíortha eile de chuid an Aontais san áireamh a bhfuil cead acu fanacht in DK. Cé gur lean gníomhaíochtaí tionscadail ar feadh thréimhsí na srianta a bhaineann le COVID-19, ba dhúshlán í an phaindéim, agus tháinig laghdú mór ar líon na rannpháirtithe: ó 757 in 2019 go 277 in 2020. Is é COVID-19 an tionchar is mó a bhí ag comhlachais a oibríonn le himircigh mar gur fhill a lán daoine ar a dtír thionscnaimh. In NL chuir ráig ghéarchéim COVID-19 isteach go mór ar an tionscadal ‘Daoine scothaosta sa Chomharsanacht’ ach bhí sé thar a bheith luachmhar. Tá sé d’aidhm ag an tionscadal eisiamh sóisialta a mhaolú i measc daoine faoi mhíbhuntáiste os cionn 65 bliana d’aois. Is iad na leabharlanna áitiúla na príomhphointí teagmhála, ach dúnadh iad go rialta. Mar sin féin, maidir leis na gníomhaíochtaí scileanna digiteacha a ghlac na rannpháirtithe páirt iontu roimhe sin, bhí toradh orthu le linn na dianghlasála agus bhí na rannpháirtithe in ann leanúint ar aghaidh le gníomhaíochtaí ar líne. Dá bhrí sin, d’éirigh leis an tionscadal na rannpháirtithe a bhí ann cheana a choinneáil ag mothú faoi chuimsiú sóisialta. I gcásanna áirithe, lean na rannpháirtithe féin fiú, as a stuaim féin, le cruinnithe faoin aer. Ar deireadh, d’éirigh leis na leabharlanna dul i dteagmháil le rannpháirtithe nua cé gur laghdaigh an líon sin ó 579 go 366, agus bhí 3 219 san iomlán ann sa tréimhse 2014-2020. Luaigh siad freisin go bhfuil sé ar intinn acu leanúint leis an tionscadal tar éis dheireadh mhaoiniú FEAD, ag baint úsáide as a n‑acmhainní féin. Tá dhá chineál tacaíochta san áireamh sna cláir um chuimsiú sóisialta in SE: cur chun cinn na sláinte, agus soláthar faisnéise bunúsaí faoi shochaí na Sualainne, agus iad dírithe ar dhaoine díothacha atá ag teacht ó Bhallstáit eile de chuid an Aontais nó ó thíortha LEE. Tháinig méadú mór ar an líon rannpháirtithe go dtí 1 175 rannpháirtí in 2020, anuas ó 658 in 2019. Ba é 3 849 an líon carnach rannpháirtithe in 2014-2020. Is iad na príomh‑spriocghrúpaí daoine gan dídean (nó daoine atá i mbaol easpa dídine), imircigh, daoine ó chúlra eachtrach, mionlaigh agus mná. Os cionn 90 % d’fhaighteoirí deiridh chláir FEAD is iad na grúpaí sin. 2.3 Bacainní ar chur chun feidhme Tá FEAD ar an mbóthar ceart chun a chuspóirí a bhaint amach. Mar sin féin, bhí roinnt bacainní fós ann maidir le cur chun feidhme, cuir i gcás saincheisteanna acmhainne eagraíochtaí comhpháirtíochta agus dúshláin lóistíochta a bhaineann go príomha le paindéim COVID-19. Chuathas i ngleic leis na bacainní sin go pointe áirithe a bhuí leis an tsolúbthacht mhéadaithe agus an t‑ualach riaracháin laghdaithe a cuireadh ar fáil leis na leasuithe ar FEAD 2020, leasuithe a d’fhág gurbh fhéidir dearbháin leictreonacha a úsáid chun cúnamh bia a sheachadadh (PT, RO) mar aon le cúnamh ábhartha bunúsach (LT, LU, RO), trealamh cosanta pearsanta a sholáthar (rud a laghdaíonn an baol éillithe) agus na bearta maoiniúcháin ag 100 % don bhliain chuntasaíochta 2020-2021. Léiríodh go bhfuil comhar láidir idir Údaráis Bhainistíochta agus eagraíochtaí comhpháirtíochta ríthábhachtach freisin chun aghaidh a thabhairt ar dhúshláin nua. Thuairiscigh breis agus 20 Ballstát bacainní ar an gcur chun feidhme. Thuairiscigh formhór na mBallstát (BE, CY, CZ, EE, ES, EL, FI, FR, HR, IE, IT, LT, LU, LV, MT, PL, PT, RO, SE, SI agus SK san áireamh) gurbh í paindéim COVID-19 agus a tionchar ar leibhéil éagsúla ba chúis le bacainní suntasacha ar chláir FEAD a chur chun feidhme in 2020: -Tugadh faoi deara gur cuireadh cur chun feidhme gníomhaíochtaí ar fionraí de bharr dianghlasála agus srianta i roinnt mhaith de na Ballstáit sin. I gcásanna áirithe, mar thoradh ar ghanntanais foirne (BE, IE, LU) dúnadh roinnt ionad dáileacháin. Rinneadh oiriúnuithe i bhformhór na mBallstát, áfach, chun go bhféadfaí leanúint de dháileadh bia d’ainneoin na srianta. Tríd is tríd, bhí faighteoirí deiridh in ann cúnamh bia a bhailiú ag am agus suíomh ar leith, nó trí mhodhanna éagsúla (in BE, CY, CZ, EE, ES, EL, FI, FR, HR, IE, IT, LT, LU, LV, MT, PL, PT, RO, SI, SK). Mar shampla, seachadadh bia agus cúnamh ábhartha chuig tithe na bhfaighteoirí deiridh, nó trí choinní aonair nó trí dhearbháin bhia (PT, RO), chun plódú in ionaid dáileacháin a chosc. Ar an gcaoi chéanna, i roinnt Ballstát, cuireadh bearta tionlacain in oiriúint do na dúshláin nua (e.g. in NL, rinneadh gníomhaíochtaí go fisiceach agus go cianda), agus i mBallstáit eile (e.g. PL) scoireadh díobh. -Ba í an phaindéim ba chúis dhíreach le moilleanna agus deacrachtaí i ndáil le dáileadh bia agus cúnamh ábhartha a chur chun feidhme in BE, BG, CZ, DK, FR, EL, HR, MT, PL, PT agus RO. Tuairiscíodh dúshláin go háirithe maidir le seachadadh táirgí sonracha bia (LU, PL), i ngeall ar infhaighteacht theoranta amhábhar ar an margadh agus i ngeall ar mhoilleanna sa phróiseas táirgthe. Ina theannta sin, de bharr ganntanas foirne in PL, bhí deacrachtaí ag baint le conarthaí a chur chun feidhme, mar shampla le cuideachtaí iompair, rud a d’fhág go raibh deacrachtaí ann táirgí áirithe a sholáthar. Thuairiscigh SK deacrachtaí i gcásanna áirithe uaireanta toisc gur athraigh faighteoirí deiridh a seoladh buan agus gur dhiúltaigh siad cúnamh a ghlacadh. Faoi mar a tharla i mblianta roimhe sin, chuidigh solúbthacht FEAD agus an comhar láidir idir na húdaráis bhainistíochta agus na heagraíochtaí comhpháirtíochta le go leor de na constaicí sin a shárú. I roinnt Ballstát (cuir i gcás BE, DE, DK, FR, IT, IE agus SE), thionóil an t‑údarás bainistíochta cruinnithe rialta, go pearsanta nó ar líne, le heagraíochtaí comhpháirtíochta agus páirtithe leasmhara ábhartha chun cur chun feidhme an chláir a phlé agus chun tacú leis. Cé gur thuairiscigh na Ballstáit den chuid is mó go raibh dúshláin ann a bhain le tionchair ghéarchéim COVID-19, bhain dúshláin bhreise leis an méid seo a leanas:

·lóistíocht, mar shampla, costais arda iompair; táirgí a scriosadh agus iad á n‑iompar; neamhchomhlíonadh phrionsabail na bainistíochta réasúnaí stoic – ‘is túisce isteach, is túisce amach’ (BE, EL, HR, LV, PL agus PT); ·in PL, thuairiscigh roinnt oibreoirí clár cásanna de neamhchomhlíonadh ceanglas cáilíochta, agus gearradh pionóis chonarthacha ar an soláthróir bia mar thoradh air sin; ·easpa acmhainneachta i measc eagraíochtaí comhpháirtíochta (DK agus PL); go háirithe maidir le clárú spriocghrúpaí, nó mar gheall ar comhdhéanamh críochach na mBallstát (LT). Bosca 3: Dúshláin maidir le COVID-19 In LT, tháinig fadhb maidir le stiogma chun solais le linn phaindéim COVID-19, toisc go raibh deacrachtaí eacnamaíocha ag daoine nach raibh i dteagmháil leis an gcóras cúnaimh shóisialta roimhe sin, cuid acu a dhiúltaigh cúnamh FEAD cé go raibh siad i dteideal é a fháil. In MT, tugadh stiogma faoi deara freisin mar thoradh ar mhéid beag na tíre, áit a bhfuil aithne phearsanta ag daoine ó na dúichí céanna ar a chéile nó a tá siad gaolta le chéile. Mar gheall air sin, tá tairbhithe FEAD ag tabhairt tuilleadh cúnaimh dóibh tríd an deis a thabhairt dóibh a dteidlíocht a bhailiú ó lárionad dáileacháin a roghnaigh siad seachas a dteidlíocht a bhailiú ón ionad áitiúil san áit a bhfuil cónaí orthu. In BE, bhí tionchar suntasach forleathan ag géarchéim COVID-19, agus ghníomhaigh an t‑údarás bainistíochta, an earnáil um chúnamh bia agus eagraíochtaí comhpháirtíochta le chéile chun iad féin a chur in oiriúint go tapa don chomhthéacs sin, reáchtáil siad cruinnithe rialta chun teacht ar réitigh a chomhlíon riachtanais na dtairbhithe, agus ag an am céanna, rinne siad iarracht tionchar na dianghlasála tobainne gan choinne a theorannú. In PT, idir mí an Mhárta agus mí Iúil 2020, glacadh bearta chun simpliú a dhéanamh ar roinnt nósanna imeachta riaracháin a bhaineann le dáileadh, is é sin le rá seachadadh táirgí a dhearbhú, a raibh sé d’aidhm aige go bunúsach riosca tógála agus leata COVID-19 a mhaolú. In CY, mar gheall ar an ngá le bearta maidir le scaradh sóisialta a urramú, ní rabhthas in ann an Cruinniú Athbhreithnithe Bliantúil a reáchtáil. In 2020 ghlac oifigigh ón gComhlacht Idirmheánach, ón Údarás Bainistíochta agus ó na tairbhithe páirt i roinnt cruinnithe ar leibhéal an Aontais, mar shampla cruinnithe de chuid Phobal FEAD agus Ghrúpa Saineolaithe FEAD, a tionóladh ar líne. Chuir IT bearta urghnácha i bhfeidhm chun freagairt don phaindéim. Leathnaigh sí an raon feidhme maidir leis na daoine is díothaí a fhaigheann cabhair agus tugadh isteach trealamh cosanta do na faighteoirí deiridh agus do na saorálaithe araon a dhéanann an chabhair a dháileadh. Cuireadh an dáileadh in oiriúint freisin: bhí bardais rannpháirteach chun teacht in ionad na n‑eagraíochtaí neamhrialtasacha comhpháirtíochta a raibh ar chuid acu a dhúnadh nó ní raibh go leor saorálaithe acu a thuilleadh mar gheall ar an bpaindéim. In FI, stop go leor saorálaithe scothaosta páirt a ghlacadh i leithdháileadh bia mar gheall ar a n‑eagla roimh an víreas. Mar sin féin, sheas saorálaithe níos óige, mic léinn go minic, sa bhearna, rud a chinntigh go bhféadfaí leanúint den soláthar seirbhísí. 2.4 Prionsabail ghinearálta In Airteagal 5 den Rialachán FEAD, sainaithnítear na prionsabail gur cheart a chur i bhfeidhm i ngach réimse agus an Ciste á dhearadh agus á chur chun feidhme. Áirítear orthu sin comhlántacht an mhaoinithe, comhionannas inscne, frith‑idirdhealú, cur amú bia a sheachaint, aiste bia cothrom, sláinte phoiblí, agus gnéithe a bhaineann leis an gcomhshaol agus leis an aeráid. Ba cheart do na Ballstáit cloí leis na prionsabail sin agus tuairisc a thabhairt orthu ina dtuarascálacha bliantúla ar chur chun feidhme. Comhlíonann na Ballstáit prionsabal na comhlántachta trí chomhordú a dhéanamh le hionstraimí maoiniúcháin eile chun maoiniú dúbailte a sheachaint agus chun raon feidhme an chúnaimh a mhéadú. Mar shampla, cinntíonn údaráis bhainistíochta in HU nach bhfaigheann oibríocht a bhfuil tacaíocht á fáil aici tacaíocht ó aon chlár oibríochtúil eile ná ó aon ionstraim eile de chuid an Aontais. In LT, tá ról lárnach ag an údarás bainistíochta maidir le maoiniú dúbailte a chosc le linn na clárthréimhse, reachtaíocht náisiúnta a ullmhú i dtaca le bainistiú an chláir agus na dtionscadal oibríochtúil, agus an próiseas cinnteoireachta maidir le maoiniú tionscadal. Tá ról ag an gcomhlacht idirmheánach maidir le maoiniú dúbailte a chosc agus a rialú trí éilimh íocaíochta, nósanna imeachta faireacháin ar sholáthar poiblí agus seiceálacha ar an láthair ar thionscadail a fhíorú. In RO, rathaíodh an comhordú le CSE agus le beartais, straitéisí agus ionstraimí eile de chuid an Aontais, go háirithe le tionscnaimh an Aontais maidir le sláinte phoiblí agus leis an gcomhrac i gcoinne cur amú bia, tríd an gclár oibríochtúil sin a chur faoi chúram an Údaráis Bhainistíochta chéanna, chun maoiniú dúbailte a sheachaint agus chun a chinntiú go ndéanfar bearta atá clúdaithe ag FEAD a chomhordú i gceart. Thuairiscigh na Ballstáit uile comhlíonadh na bprionsabal maidir le comhionannas inscne agus na mbeartas frith‑idirdhealaithe. Tá critéir incháilitheachta oibiachtúla sainithe ag formhór na mBallstát – i.e. stádas socheacnamaíoch duine aonair – chun an spriocghrúpa agus na faighteoirí deiridh a shainaithint, rud a chuireann cosc ar idirdhealú ar leibhéal ar bith de dháileadh na cabhrach. I gcás FI, thug an tÚdarás Bainistíochta treoir dá chuid eagraíochtaí comhpháirtíochta agus pointí dáileacháin maidir le príomhphrionsabail an Chiste, agus cumhdaíonn líonra eagraíochtaí comhpháirtíochta eagraíochtaí a théann i dteagmháil le spriocghrúpaí éagsúla, chun a chinntiú go mbeidh tacaíocht ar fáil gan beann ar inscne. In LV, rinneadh bearta chun a chinntiú go gcomhlíontar prionsabal na hinrochtaineachta agus i ndáil le riachtanais daoine faoi mhíchumas feidhmiúil (de réir na gcaighdeán náisiúnta). Go sonrach, seachadtar pacáistí ag baile na bhfaighteoirí deiridh mura féidir leo teacht chuig an suíomh dáileacháin. Ag suíomhanna dáileacháin, tugtar tús áite do dhaoine a bhfuil deacrachtaí acu taisteal, tuismitheoirí a bhfuil leanaí óga acu agus daoine scothaosta, pacáistí a fháil gan scuaine, agus tá pointí dáileacháin suite in aice le stadanna iompair phoiblí. Baineann LU leas as táscaire Eoraip 2020 chun daoine atá i mbaol bochtaineachta agus eisiaimh shóisialta a shainaithint. Ní den Lucsamburg iad roinnt de na daoine leochaileacha sin, nach bhfuil na ceadanna uile acu a chuirfeadh ar a gcumas dóibh socrú go dleathach sa tír; bhí roinnt daoine eile ann nach raibh in ann an fhaisnéis ar fad a iarradh a chur ar fáil in am. Ba é an tosaíocht a bhí ann rochtain ar chúnamh bia a chur ar fáil freisin do na daoine agus do na teaghlaigh sin agus iad a áireamh sa chlár. Thug roinnt mhaith Ballstát le fios go ndáileann siad bia atá éagsúil agus cothrom ó thaobh cothaithe de, agus go gcuireann siad bearta i bhfeidhm chun srian a chur le dramhbhia. I ngach Ballstát, cuireadh san áireamh sa roghnú bia na táirgí a thacaíonn le haiste bia éagsúil chomh maith le sábháilteacht bia. Ina theannta sin, cuireadh san áireamh sa roghnú táirgí iniomparthacht táirgí bia, acmhainn stórála theoranta na n‑eagraíochtaí comhpháirtíochta agus marthanacht na dtáirgí. In LT, ceannaíodh táirgí fadsaoil, agus tarraingíodh suas liostaí beachta de na faighteoirí deiridh chun na cainníochtaí beachta a bhí ag teastáil a shainaithint. In IE, mar gheall ar an nasc idir gnólachtaí agus carthanais, a cuireadh ar fáil trí fhiontar sóisialta, bhíothas in ann athdháileadh a dhéanamh ar fud na tíre freisin, rud a thug rochtain ar tháirgí bia éagsúla d’ardcháilíocht, agus mar thoradh air sin bhí coigilteas go leor ar chostais bhia na gcarthanas. In ES, dáileann an clár bia atá éasca a láimhseáil agus a chaomhnú, bia a bhfuil seilfré fhada aige. Ina theannta sin, iompraítear bia i bhformáid atá oiriúnach don cheann scríbe deiridh, rud a fhágann go bhfuil sé níos éasca é a láimhseáil, formáid lena mbaineann riosca íseal go mbrisfear an an phacáistíocht agus go gcruthaítear dramhbhia. Déanann na Ballstáit go léir a chinntiú go gcomhlíonann an bia agus na táirgí a dháiltear caighdeáin náisiúnta sláinte agus sábháilteachta. Tugann go leor Ballstát tuilleadh tacaíochta do shláinte na bhfaighteoirí deiridh trí bhearta tionlacain a chur chun cinn chun stíl mhaireachtála shláintiúil a chur chun cinn. In HU, RO, SK, thug na húdaráis bhainistíochta saineolaí cothaithe isteach sa phróiseas pleanála, chun a chinntiú go mbíonn na béilí te a dháiltear comhdhéanta de na bianna is fearr ionas go n‑itear bia sláintiúil atá saibhir i mianraí agus i vitimíní. Lean IT de bheith ag roghnú táirgí ag cur san áireamh an gá atá le hiontógáil leordhóthanach próitéiní agus carbaihiodráití mar a bhíonn de ghnáth in aiste bia na Meánmhara. In SI, ceanglaítear ar sholáthraithe, roimh gach céim den soláthar bia, tuarascáil anailíseach ó shaotharlann chreidiúnaithe a chur isteach ina bhfuil na hanailísí ar na táirgí atá le soláthar. In RO, tionóladh cruinnithe freisin le páirtithe leasmhara ábhartha (an Aireacht Sláinte, an Institiúid Náisiúnta um Shláinte Phoiblí agus an Institiúid Náisiúnta um Shláinte Máithreacha agus Leanaí; ionadaithe ón Aireacht Saothair agus Ceartais Shóisialta) maidir le hábhar na bpacáistí táirgí sláinteachais. Thuairiscigh formhór na mBallstát ina dtuarascálacha bliantúla ar chur chun feidhme go ndearna siad gníomhaíochtaí atá neamhdhíobhálach don chomhshaol. In FI, ós rud é gur beag na méideanna táirgí a sholáthraítear, is lú an tionchar a bheidh ag a gceannach agus a n‑iompar láraithe ar an gcomhshaol ná an cás ina ndéanfadh gach eagraíocht chomhpháirtíochta féin na táirgí a iompar. In LV, cuireadh bearta breise atá neamhdhíobhálach don chomhshaol chun cinn, cuir i gcás an fhéidearthacht páipéar a athchúrsáil a chinntiú, líon na n‑asphriontaí a theorannú, páipéar (páipéar athchúrsáilte san áireamh) a athúsáid le haghaidh leabhair nótaí, agus, i gcás inar féidir, táirgí stáiseanóireachta a úsáid atá déanta as adhmad ó fhoraoisí a dheimhnigh an Chomhairle um Maoirseacht Foraoisí. Thuairiscigh formhór na mBallstát go gcuireann siad prionsabal na comhpháirtíochta i bhfeidhm i gclársceidealú FEAD. In BG, rinneadh prionsabal na comhpháirtíochta a tharraingt suas agus a chur chun feidhme sa chlár oibríochtúil ar bhonn comhairliúchán leathan leis na páirtithe leasmhara; d’fhág idirghníomhú leanúnach le comhpháirtithe go rabhthas in ann na fadhbanna atá ann cheana a shainaithint go críochnúil mar aon leis an mbealach is iomchuí chun aghaidh a thabhairt orthu. In PL, cuireann eagraíochtaí náisiúnta prionsabal na comhpháirtíochta i bhfeidhm ina gcomhar leanúnach lena n‑eagraíochtaí réigiúnacha agus áitiúla, déanann siad faireachán ar dhul chun cinn maidir le dáileadh bia agus bearta tionlacain a chur chun feidhme agus freagraíonn siad do dheacrachtaí tuairiscithe. Eagraíonn údaráis bhainistíochta agus eagraíochtaí cruinnithe agus oiliúint rialta freisin. Thuairiscigh roinnt Ballstát go ndearna siad beart chun an t‑ualach riaracháin a laghdú. In FI, trí cheannach agus iompar láraithe na dtáirgí a soláthraíodh, a bhuí leis an líon beag táirgí, cuidítear an t‑ualach riaracháin a bhaineann leis na hoibríochtaí sin a laghdú. In BG, rinneadh anailís maidir leis an gcritéar ‘éifeachtúlachta’ chun ualach riaracháin neamhriachtanach a sheachaint ag gach céim de chur chun feidhme na gclár agus tugadh isteach roinnt rialacha maidir le simpliú. In SK, chun an t‑ualach riaracháin ar eagraíochtaí comhpháirtíochta a laghdú, shocraigh an t‑údarás bainistíochta praghas aonaid le haghaidh béilí te, le ráta éagsúil le haghaidh béilí féinullmhaithe agus béilí te a cheannaítear ón gconraitheoir. Cuireadh an praghas aonaid in iúl don Choimisiún roimh a fhormheas.